Na temelju članka 13. i 14. Zakona o zaštiti od požara (“Narodne novine" br. 92/10), točke III. Programa aktivnosti u provedbi posebnih mjera zaštite od požara od interesa za Republiku Hrvatsku u 2023. godini (KLASA: 022-03/23-07/02, URBROJ: 50301-29/23-23-2 od 08. veljače 2023.) i članka 51. Statuta općine Bol („Službeni glasnik općine Bol", broj 3/21), a na prijedlog Stožera civilne zaštite općine Bol, načelnica općine Bol dana 06. ožujka 2024. donosi

PLAN
operativne provedbe programa aktivnosti u provedbi posebnih mjera zaštite od požara
od interesa za Republiku Hrvatsku u 2024. godini na području općine Bol

I.
Ovim Planom se utvrđuju osnovne pretpostavke, planiranje i provedba preventivne i operativne
aktivnosti, ustrojavanje i organizacija, uporaba vatrogasnih snaga i opreme, financiranje, zapovijedanje i nadzor u provedbi posebnih mjera na otklanjanju opasnosti od nastanka i širenja
požara na području općine Bol u 2024. godini.

II.
Plan operativne primjene Programa aktivnosti u provedbi posebnih mjera zaštite od požara od
interesa za Republiku Hrvatsku u 2024. godini na području općine Bol (u nastavku teksta:
Plan) temelji se na Programu kojeg je donijela Vlada Republike Hrvatske u dijelu koji se odnosi na područje općine Bol kao jedinice lokalne samouprave. Ovim se Planom vrši privremeno usklađenje svih bitnih odrednica i podataka iz Procjene i Plana ugroženosti od požara općine Bol temeljem iskustava stečenih od njihovog donošenja do donošenja ovog Plana

III.
Vijeće općine Bol donijelo je sljedeće relevantne akte:
- Odluka o prihvaćanju procjene rizika od velikih nesreća za općinu Bol, klasa: 021-05/18-01/178, ur.broj 2104/02-18-01, od 21. svibnja 2018.
- Odluka o agrotehničkim mjerama, mjerama za uređenje i održavanje poljoprivrednih rudina i
mjerama zaštite od požara na poljoprivrednom zemljištu na području općine Bol (“Službeni
glasnik općine Bol br. 5/2019.);

Načelnica općine Bol je imenovala Stožer civilne zaštite općine Bol dana 25. lipnja 2021 godine, klasa. 810-01/21-01/10, urbroj: 2104/21-02/01.

IV.
Na području općine Bol djeluje DVD Bol kao nositelj vatrogastva.
U slučaju požara DVD može angažirati dežurnu smjenu, zapovjednika postrojbe a prema potrebi i preostali dio postrojbe DVD-a.
U slučaju potrebe, kod većih požara može se računati na pomoć DVD-a sa otoka Brača, kao najbližih vatrogasnih postrojbi.
Ako voditelj koji vodi vatrogasnu intervenciju ocjeni da raspoloživim sredstvima i snagama nije u mogućnosti uspješno obaviti intervenciju, o nastaloj situaciji odmah putem ZVOC-a obavješćuje Županijskog vatrogasnog zapovjednika koji preuzima vođenje intervencije a koji na prijedlog voditelje akcije gašenja donosi odluku o uključivanju većeg broja postrojbi.

V.
U gašenju velikih požara kao zapovjedno mjesto kod zapovijedanja i koordinacije određuju se prostorije vatrogasnog doma DVD-a Bol, a prema potrebi (koordinacija rada Stožera civilne zaštite općine Bol) mogu se koristiti i prostori općine Bol.

VI.
Radi omogućavanja normalnog kretanja vatrogasnim vozilima po protupožarnim cestama i putevima potrebno je izvršiti kontrolu prohodnosti što će izvršiti vlasnici kategoriziranih protupožarnih cesta, a po potrebi će se izvršiti uklanjanje raslinja i drugih prepreka na problematičnim dijelovima.
U navedenom smislu potrebno je u suradnji s komunalnim redarstvom općine Bol te Policijskom upravom Splitsko-dalmatinskom, Policijskom postajom Brač, provjeriti i održavati
prohodnost za potrebe intervencija vatrogasnih vozila na svim prometnicama na području Bola i Murvice te odgovarajući pristup hidrantskoj mreži.

VII.
Putem komunalnog redarstva općine Bol potrebno je utvrditi postojeća tzv. divlja odlagališta otpada i sustavnom kontrolom utvrditi eventualni nastanak novih te iste, sukladno mogućnostima sanirati.

VIII.
Općina Bol je osigurala u Proračunu općine Bol za 2024. godinu sredstva za financiranje rada DVD-a Bol kao nositelja vatrogastva na području općine Bol, u iznosu od  140.000,00 € u okviru redovnog financiranja, te 10.000,00€ za nabavku i otplatu nove vatrogasne opreme.

IX.
DVD Bol će vršiti pregled vozila, opreme i tehnike te pripreme i sanacije odnosno otklanjanje nedostataka na istima sa svrhom da budu u ispravnom stanju za potrebno djelovanje
tijekom protupožarne sezone.

X.
Za koordinaciju u akcijama zaštite i spašavanja ljudi i dobara na području općine Bol u slučaju nastupanja elementarnih nepogoda ustrojen je Stožer civilne zaštite općine Bol.
Sjedište Stožera je u prostorijama općinske uprave, ili u drugom odgovarajućem prostoru koji odredi načelnik Stožera kao pričuvni prostor u slučaju nemogućnosti rada na navedenoj lokaciji.

XI.
Osoba zadužena za koordinaciju provedbe ovog Plana za općinu Bol je načelnica općine Bol, koja je ujedno i načelnica Stožera civilne zaštite općine Bol.

XII.
Ovaj Plan stupa na snagu danom donošenja a objavit će se u „Službenom glasniku općine Bol“.



KLASA:240-05/24-01/004
URBROJ:2181-18-03-24-01
Bol, 6.3.2024.

